HOLDFÁZISOK

A fordítás alapjául szolgáló mű:

Cecilia Lattari: Moon Phases

© Cecilia Lattari

Vivida™ trademark is the property of White Star s.r.l.

www.vividabooks.com

© 2021 White Star s.r.l.

Piazzale Luigi Cadorna, 6

20123 Milano, Italia

www.whitestar.it

All rights reserved.

Holdfázisok © Partvonal Könyvkiadó, 2023

Magyar fordítás © Bosnyák Gabriella

Minden jog fenntartva! Jelen kiadvány sem részben, sem egészben nem másolható, nem sokszorosítható, sem elektronikus, sem mechanikai eljárással. Bárminemű felhasználása csak a kiadó írásos engedélyével történhet.

Partvonal Könyvkiadó, Budapest, 2023

www.partvonal.hu

Felelős kiadó a Partvonal Könyvkiadó ügyvezetője

Felelős szerkesztő: Korentsy Márta

Műszaki vezető: Dubecz Adrienn

Szerkesztő: Tűrk Rita

Korrektor: Simon Bettina

Borító: Emilio Ignozza / theWorldofDOT

Layout: PEPE nymi

ISBN 978-963-609-067-8

Az elektronikus verziót készítette az eKönyv Magyarország Kft. www.ekonyv.hu

Tartalom

Bevezető

I Farkashold

Bevezető

Gyerekkoromban, amikor a szüleimmel autóztam este, azt képzeltem, hogy egy madzag van a kezemben, ami a holdhoz köt. A saját léggömböm volt, magasan fenn a levegőben, kerek és ragyogó. Szorosan összezártam aprócska öklömet, hogy a madzag, ami hozzá vezetett, ne csúszhasson ki a kezemből.

Sosem engedtem el ezt a zsinórt, miközben cseperedtem; és amikor újra egy kis hegyi városba költöztem, arra gondoltam: „Á, végre megünnepelhetem a teliholdat, és bámulhatom a fák ágai között.” A hold sokszor volt a bizalmasom; meghallgatott, amikor elmondtam neki örömömet és bánatomat, és tanácsot kértem tőle a fényében sütkérezve.

A holdnak tagadhatatlanul varázsereje van. Nemcsak költőket, írókat, filmrendezőket és művészeket ihletett meg, de ősidők óta minden kultúrában hivatkozási pontnak számít. A vetés, a fák metszése és sok más mezőgazdasági tevékenység során is követhetjük a holdciklusokat, de vannak olyan könyvek is, amelyek segítenek eldönteni, hogy melyik holdfázisban a legelőnyösebb hajat vágatni, műtétre menni, gyógynövényeket gyűjteni stb.

A hold megfigyelése és a holdfázisokkal való munka az öngondoskodás és a személyes fejlődés terén is nagy hasznunkra válik. Segít jobban megérteni belső ritmusainkat, és kapcsolódni a természethez.

A könyv segít az olvasónak csatlakozni a hold hónapról hónapra, fázisról fázisra változó energiáihoz. Tizenkét holdról mesélek, az év minden egyes hónapjához társítva egyet, és egy tizenharmadikról, a kék holdról.

Az egyes holdakhoz kapcsolódó szimbólumok, üzenetek és gyakorlatok magyarázatai az újhold, vagy ahogy az újpogány, természetvallásra épülő hagyományokban nevezik, az esbat napjain alapulnak. Az Esbat elnevezés az ófrancia ébat szóból származik, ami ünneplést vagy kisebb lakomát jelent. Az esbat nem más, mint a holdnak szentelt napok, amelyeken az istennőt dicsőítik, a személyes kifejezés napjai, amelyeken megünneplik az elért célokat, és megfogalmazzák a jövőbeni kívánságokat.

Az év különböző hónapjain végigvonuló energiák magyarázatát a szabbatokkal kezdem, a nyolc pogány és újpogány ünneppel, amelyeket az év meghatározott pillanatainak szentelnek. A szabbat szó az olasz sabba szóból származik, amely ünnepséget vagy mágikus találkozót jelent. A kifejezés elsődleges eredete héber, jelentése a hetedik nap, a nyugalom napja, és a ma is élő zsidó hagyomány, a szombat megtartásához kapcsolódik. Ám a középkori világ a zsidók és eretnekek elleni indulatában a kereszténység rituáléin kívül eső szertartásokra és összejövetelekre is ezt a szót kezdte használni, amely aztán bevett kifejezéssé vált a természetvallások híveinek körében. A szabbatok a nap mozgásához kapcsolódnak; ezek az erő, az ihlet és az ünneplés napjai. Tökéletesen kifejezik az idő természetes folyását, a hónapok és évszakok körforgását és a Föld ritmusát. A nyolc szabbat: samhain október 31-én; yule vagy téli napforduló december 21-én; imbolc vagy gyertyaszentelő február 2-án; ostara vagy tavaszi napéjegyenlőség március 21-én; beltane május 1-jén; litha vagy nyári napforduló június 21-én; lughnasadh vagy lammas augusztus 1-jén; és mabon vagy őszi napéjegyenlőség szeptember 21-én.

Mindegyik fejezetet egy adott holdnak szenteltem, amely számos néven ismert. Az általam használt nevek többsége az európai, főként az angolszász és germán hagyományból ered, de van olyan is, amelyik az amerikai őslakosok kultúrájából származik. Ám attól függően, hogy melyik hónapban járunk, a holdnak más nevei is vannak, amelyek leginkább az év adott időszakában a világ adott részén bekövetkező eseményeket tükrözik. Azért használom főként az európai hagyományból származó elnevezéseket, mert úgy érzem, jobban megfelelnek azoknak a hatásoknak és energiáknak, amelyeket a hold üzeneteinek felfedezéséhez és megismeréséhez használtam. A leghangzatosabbakat választottam ki, amelyek a legjobban leírják az egyes hónapok holdját.

Mind a négy holdfázisról írok, mivel mindegyik más-más érzést fejez ki:

ÚJHOLD – Az újhold időszaka akkor következik be, amikor a Holdnak a Föld felé néző oldala teljesen árnyékban van, vagyis amikor a Hold a Föld és a Nap között helyezkedik el. Ebből adódóan az újhold mindig ugyanabban az állatövi jegyben áll, amelyben a Nap is. Az újhold energiái regenerálóak, frissek és elemiek, támogatják az új, eredeti ötleteket, amelyekben benne van az érlelődés, növekedés lehetősége. Kedvez a szervezettségnek, és ezekben a napokban úgy érezhetjük, magányra van szükségünk, hogy elvonulva a körülöttünk lévő világtól új terveknek szentelhessük magunkat.

NÖVEKVŐ HOLD – Az újholdat közvetlenül követő fázis a növekvő hold, egy kis fényes sarló, tele lehetőségekkel. A hold tizennégy napig növekszik. Hét nap alatt félholddá, majd újabb hét nap alatt teliholddá kerekedik. A növekedési fázis első hét napját első negyednek, a második hét napot növekvő félholdnak vagy hasas holdnak nevezik. Ebben a fázisban a befogadás, a növekedés és a megújulás energiái érvényesülnek.

TELIHOLD – Teliholdkor a Hold Föld felé néző oldala a Nappal szemben áll; két-három napig olyan, akár egy fénylő gömb az égen. Ebben a fázisban tapasztalhatjuk a legerőteljesebb energiákat; kényes átmenet, amely a tervek megfogalmazásának, az elmélkedésnek és az intuíciónak kedvez.

FOGYÓ HOLD – A hold lassan fogyatkozni kezd, napról napra zsugorodik, és körülbelül tizennégy nap múlva ismét újhold lesz. A teliholdat követő harmadiktól a hetedik napig tartó időszak a fogyatkozó félhold, míg a hetedik naptól a tizennegyedik napig tartó szakasz az utolsó negyed, vagy balzsamos hold. Ebben a fázisban az elengedés, a megtisztulás és a befejezett megnyilvánulás energiái hatnak.

Minden fejezetben ismertetem az adott holdhoz tartozó szimbólumokat. Ezeket használhatjuk a hold energiáihoz való kapcsolódásra az otthonunk díszítésén keresztül, illetve a megfelelő ruhák, színek, tárgyak választásával. Ezenkívül minden egyes holdhoz számos gyakorlatot és rituálét javaslok, melyek segíthetnek abban, hogy az adott pillanatban jelen lévő energiák hatását felhasználva varázslatot vigyünk a mindennapjainkba.

Mindegyik holdhoz társítható egy bolygó, emellett népszerű történelmi utalásokat, gyógynövények használatához kapcsolódó tanácsokat és a hold saját halk hangján elmondott üzenetét is megosztom az olvasókkal. Végül, néhány holdhoz hírességeket is társítottam, igazi popikonokat, akiknek a természete és művészete segíthet feltárni az adott hold üzenetét.

Hiszem, hogy a hold nincs is olyan messze, elkísér minket az úton, emlékeztetve, hogy figyeljük meg közelről a minket körülvevő varázslatot. Valójában nagyon közel van mindannyiunkhoz.

A január a tél csúcspontja, a visszavonulás hónapja, amikor minden alszik; az az idő, amikor a farkasokhoz hasonlóan közel húzódunk egymáshoz, a törzsünkhöz, a saját otthonunkban.

A januári holdnak a farkas az ihletője; ez a hold vad és magányos, de ismeri az egység fontosságát, és magában hordozza az összetartozás érzését. A törzsed nem feltétlen az a család, amelybe beleszülettél; mindazok az emberek, akikkel rokonságban érzed magad, akiket szeretsz, a barátaid és azok, akik a választott csapatodat alkotják. Ennek a családnak az érzelmi hátterét jól kifejezi egy újonnan elterjedt szó: a hygge. Ez a dán és norvég nyelvben egyaránt megtalálható kifejezés azt a kellemes érzést és örömöt írja le, amelyet akkor érzünk, amikor ismerős helyen, kényelemben, barátokkal körülvéve élvezzük az élet mindennapi apró örömeit.

Január az év első hónapja, amikor fogadalmakat teszünk, amikor még minden képlékeny, de egyben a legzordabb hónap is, amikor a természet alszik; elmerül, eltöpreng a jövőn, szunnyadva várakozik az anyaméhben. Ez a Bak pillanata, egy föld jegyé, amely minimalista, világos és pragmatizmusra hajlamos. Amikor a nap a Bak jegyében jár, a hold az ellentétes jegyben, a Rákban áll, ami azt jelenti, hogy az érzelmek olykor felülkerekednek a józan észen. A januári hold hatására egyrészt legszívesebben a paplan alatt töltenéd az egész délutánt, olvasgatva, álmodozva, másrészt pedig szívesen vacsoráznál lágy fények ölelésében a legközelebbi barátaiddal csevegve. Nincs abban semmi különös, hogy egyszerre érzed magad magányos farkasnak, miközben szükséged van a falkádra is.

Érzelmi és tudatos szempontból a január egy olyan utazásra hív, melynek során egyszerre érzel késztetést az elvonulásra és a belső munkára, ugyanakkor szeretnéd körülvenni magad a szeretteiddel. Ennek a holdnak a hangja azt tanácsolja, hogy hagyj magadban némi teret, és tisztítsd meg magad, hogy üdvözölhesd az új lehetőségeket.

Holdfázisok

ÚJHOLDKOR olyan tevékenységeknek szentelheted magad, amelyek hatékonyabbá teszik a munkavégzést: készíts üzleti tervet, találj ki projekteket az új évre, vagy legalább a következő három hónapra, szánj egy teljes napot magadra, és gondolkodj el rajta, hogyan rukkolhatnál elő valami eredeti ötlettel, akár a munkáddal, akár a személyes fejlődéseddel kapcsolatban. Ideális alkalom lehet ez arra is, hogy megszabadulj valamitől, amit igazán szeretnél kiiktatni az életedből: szokj le a dohányzásról, vágj bele a vegetáriánus vagy vegán étrendbe, vess véget a nem működő kapcsolataidnak, és fordítsd a figyelmedet azokra a dolgokra, amelyek produktívvá tesznek. A januári újhold üzenete: „Ahhoz, hogy kaphass, először helyet kell teremtened.”

NÖVEKVŐ HOLD IDEJÉN a januári energiákkal összhangban kapcsolódhatsz a megújulás iránti vágyaddal, amely éppen azért jelenik meg, mert az új év elején járunk. Használd ezt a holdfázist a másokkal való kapcsolódásra, látogasd meg a szeretteidet, tárd ki otthonod ajtaját és hívd el vacsorára a közeli barátaidat, ébreszd fel magadban a farkas minőséget, amely arra ösztönöz, hogy gondoskodj a tágabb családodról.

TELIHOLDKOR fejlesztheted az intuíciódat: elmélkedj a családodról és az őseidről, tárd fel a múltjukat, és hallgasd meg a közösséged tagjait. A tervezés fontos a januári teliholdkor. Vedd számba az elért eredményeidet, és tedd mérlegre a céljaid. Ezeket a napokat szentelheted a tanulásnak, egy téged érdeklő és a szellemedet fejlesztő téma alaposabb tanulmányozásának.

FOGYÓ HOLD IDEJÉN meghallgathatod a barátaidat egy csésze tea készítése közben, befogadó lehetsz, miközben tudatosan figyelsz, elengedheted, amire már nincs szükséged, például kiválogathatod azokat a ruhákat, amelyeket már nem hordasz, és elajándékozhatod azoknak, akiknek szükségük lehet rájuk. Nézz rá a dolgokra a maguk valójában, és kérdezd meg magadtól: Megéri? Valóban szükségem van rá? Mire van szükségem?

A januári hold növénye

A madárberkenye egy gyönyörű fa, amely tizenöt méter magasra is megnő. Gyermekként vonzottak a kis piros bogyói, amelyekről azt képzeltem, hogy tündéralmák; és a gyermeki megérzésem helyesnek bizonyult. Szertartásfának is hívják, és a kelták varázserőt tulajdonítanak neki. A január 21-től február 15-ig tartó, a téli napfordulót követő időszakot szentelték neki, amikor a fény kezd felülkerekedni a sötétségen.

A házuk elé ültették ezt a varázslatos fát, hogy elhárítsák a viharokat és a villámcsapást. Az ősi Írországban a harcosok a csatákban az istenek kiengesztelésére használták: varázsigéket mondtak a berkenyefából rakott tűz fölött, és megkérték a harcos isteneket, hogy küzdjenek az ő oldalukon.

A fa gyümölcsét fitoterápiás felhasználás céljából szárítják vagy főzik; frissen vagy nyersen fogyasztva mérgező lehet, ami kiküszöbölhető, ha lekvárt vagy szirupot főzünk belőle, amelyek összehúzó hatásúak. A Sorbus domestica rügyei a gemmoterápiában használatosk, érszabályozó tulajdonságainak köszönhetően.

Brigidnek, a kelta termékenység istennőjének szentelt fát az ihlethez, a költészethez és a tűzhöz társítják. A fa kelta neve, luis, „lángot” jelent: láng, amely felerősíti az érzékeket és javítja a látást, lehetővé téve, hogy tisztábban és kendőzetlenül lássuk a valóságot.

A madárberkenye üzenete: „Légy eredeti, és merd a saját szemeddel látni a valóságot.”

Szimbólumok

FARKAS

A januári hold elsődleges szimbóluma a tanítás képességét, az egyéniséget jelképezi, azt a képességünket, hogy formát adjunk a dolgoknak, emellett a csoporttudatosságot, a hűséget, az odaadást, a tehetséget, a részletekre való összpontosítást és a biztonságot is megtestesíti.

HÓVIRÁG ÉS KRÓKUSZ

Az ehhez a holdhoz kapcsolódó virágok a nehézségekben rejlő szépséget, az újjászületést és a tiszta intuíciót képviselik.

SZÜRKE, LILA ÉS FEHÉR

A januári holdhoz társított színek a hideghez, a pihenéshez, a tisztasághoz és az intuícióhoz kapcsolódnak.

BANYA

A januári holdhoz köthető női oldal az idős, bölcs asszony, a banya, aki ismeri és őrzi az idő titkát. Vár, és pontosan tudja, mikor van itt a megfelelő idő, mint a tél, csöndes, és látszólag mozdulatlan. Egy pillanatnyi szünet, amíg az élet felkészül az újjászületésre.

REMETE

A Remete az a tarot-kártyának az a lapja, amely az önvizsgálatot, a magányt mint erőforrást és az önismeretet jelképezi.

TIGRISSZEM VAGY MACSKASZEM

Két különleges kő, amelyek fény hatására opálossá válnak, és mintázatuk szemre hasonlít. Az éleslátáshoz és a helyes döntések meghozatalához használják.

MADÁRBERKENYE VAGY ALMA

Az egyik ok, amiért ezek a gyümölcsök ezt a holdat szimbolizálják, a magok csillag alakzata, ami akkor válik láthatóvá, ha az almát vízszintesen vágjuk félbe, de a berkenyebogyók alján is felfedezhetjük.

Rituálék és gyakorlatok

Vezess holdnaplót, amelybe leírod a terveidet, az álmaidat és a kívánságaidat. Használj annyi képet, amennyit csak tudsz, de ne feledd, nem Pinterest-táblát készítesz (bár készíthetsz azt is). Válaszd ki a neked tetsző képeket magazinokból, szórólapokból és inspirációs oldalakról. Vágd ki őket, és készítsd el a kívánságkollázsodat.

Hívd át egyik délután a barátaidat egy csésze teára, és készíts nekik farkashold süteményt. Ehhez szükséged lesz 1 bögre (200 gramm) lisztre, 1 csomag szárított élesztőre, 225 gramm margarinra vagy vajra, 1½ bögre (375 gramm) nyers nádcukorra, 1 tojásra és 1 teáskanál vaníliakivonatra. A hozzávalókat gyúrd össze, tedd egy órára hűtőszekrénybe, majd nyújtsd ki a tésztát, és szúrj ki belőle félhold alakú kekszeket. 180 Celsius-fokra előmelegített sütőben süsd kb. 10 percig.

Készíts nyakláncot madárberkenye bogyóból: tűvel szúrd át, és fűzd fel őket egy piros fonalra. Amulettként viselve távol tartja a bajt. A bogyókat magad is gyűjtheted, de herbáriában vagy online is megvásárolhatod.

Szerezz be egy pakli tarot-kártyát, ha még nincs, és elmélkedj a Remete üzenetén.

Fürdőzz a telihold fényében kint az udvarodon, a parkban vagy az erdőben, és engedd, hogy a sugarai beragyogjanak. Öltözz fehérbe vagy természetes anyagokból készült, kényelmes ruhába. Vigyél magaddal egy puha kendőt, hogy védd magad a januári hidegtől.

Ha nincs kedved kimozdulni, figyeld a holdat bentről, alkosd meg hozzá a saját farkastáncodat, és ne felejts el gyakran üvölteni.

Popikon

Ha követjük a farkashold magányos természetét, Björkkel találkozhatunk. Az énekesnő Izlandon született, a jég és a tűz földjén. A stílusa eredeti és egyedülálló, zenéje számos műfajt felölel. Produkciói, klipjei és színpadi öltözékei egyediek, extravagánsak, szinte holdbéliek. Björk mindig megtalálja az egyensúlyt a technológia és a zene között, élő fellépéseit rendhagyó előadások és bemutatók kísérik.

Akárcsak a januári hold, a stílusa azt üzeni, „Meg tudod csinálni!” Lehetsz a „furcsák” egyike, mégis elérheted, amit megálmodtál, valósággá teheted a képzeletbeli világodat. Öltözz úgy, ahogyan szeretnél – még ha ez nem is mindig egyszerű –, mert a stílusod, a ruháid, a kiegészítőid és a színek, amelyeket választasz a személyiségedet tükrözik, és azt az üzenetet, amit közvetíteni szeretnél. Ne félj olyasmit felvenni, ami mások szemében bizarrnak tűnik; viseld úgy, akár egy színpadi jelmezt. Szórakozz jól, amikor kinyitod a ruhásszekrényed ajtaját.

Öleld magadhoz az introvertált oldalad; a farkashold kedvez a reflexiónak és a belső párbeszédnek. Björk lehet, hogy félénk és tartózkodó, de ugyanakkor rocksztár is! Ha tehát szeretnél egy kis időt tölteni magaddal, tedd, még ha csak tizenöt percről is van szó. Ha telefonálnod kell, de nincs hozzá kedved, küldj hangüzenetet vagy e-mailt. Legyen időd olvasni, és csak úgy kibámulni az ablakon. Merülj el egy kád forró vízben, vedd körbe magad illatos gyertyákkal, vagy egyszerűen csak maradj csendben, figyelj, meditálj.

A zavartalan, széles látókör lehetővé teszi, hogy a látszólag egymástól távol álló ötletek, amelyekben mégis van valami közös egymásra találjanak, mintha csak közös hangon szólnának és egy vörös fonál kötné össze őket. „Cselekedj félelem nélkül”, suttogja a januári holdat uraló farkas.